b'\n_START_ARTICLE_\nLars Andreas Larssen\n_START_SECTION_\nVirke\n_START_PARAGRAPH_\nLarssen debuterte i 1958 p\xc3\xa5 Folketeatret i stykket Cherrys have. Han var deretter ansatt ved Rogaland Teater i perioden 1959\xe2\x80\x9362, og siden 1968 ved Nationaltheatret. Larssen var ogs\xc3\xa5 en av de sentrale kreftene som var med p\xc3\xa5 \xc3\xa5 etablere Teatret p\xc3\xa5 Torshov hvor han s\xc3\xa6rlig gjorde furore som komiker i Dario Fos Vi betaler ikke. Han spilte ellers i flere Ibsen-stykker._NEWLINE_Hans f\xc3\xb8rste filmrolle var i filmen Ni liv fra 1957 hvor han hadde en liten rolle. Han hadde en mer sentral rolle som \xc2\xabbiskopens s\xc3\xb8nn\xc2\xbb i filmen Herren og hans tjenere fra 1959 og som ordf\xc3\xb8rer i filmen Piratene fra 1983. Larssen medvirket for det meste i biroller p\xc3\xa5 film._NEWLINE_P\xc3\xa5 TV var han mest kjent i rollen som rektor i familieserien Borgen skole som gikk p\xc3\xa5 NRK i perioden 1988\xe2\x80\x9391, og som \xc2\xabvis gammel mann i t\xc3\xa5rnet\xc2\xbb i konkurranseserien Fangene p\xc3\xa5 fortet som gikk p\xc3\xa5 TV3 midt p\xc3\xa5 1990-tallet. Han spilte prest og eidvollsmann Jonas Rein i TV-serien 1814 (1989)._NEWLINE_Sammen med kona Sonja Lid startet han i 1962 Fredskontoret i Stavanger. Etter hvert vokste det fram fredskontor i en rekke byer._NEWLINE_Lars Andreas Larssen var far til forfatteren Vetle Lid Larssen og filmskaperen Gaute Lid Larssen som han hadde fra sitt f\xc3\xb8rste ekteskap med forfatteren og skuespilleren Sonja Lid. Siden ble han gift med Thrine Naumann og de fikk sammen s\xc3\xb8nnen Lars Larssen Naumann som er rapper og er med i duoen Multicyde. Han var deretter samboer med skuespilleren Monna Tandberg. Han var bror til H\xc3\xb8yre-politiker og tidligere ordf\xc3\xb8rer i Bergen, Trude Drevland.\n_START_SECTION_\nAnnet\n_START_PARAGRAPH_\nDet vakte en viss oppsikt da Larssen gikk til verbalt angrep p\xc3\xa5 de ansvarlige for humorprogrammet Team Antonsen i 2004. \xc3\x85rsaken var en del innslag som omhandlet nordlendinger, blant annet Joker nord og Kari Bremnes, som Larssen oppfattet som harselas, b\xc3\xa5de av Nord-Norge og nordlendinger. Larssen m\xc3\xb8tte Kristopher Schau til debatt p\xc3\xa5 Redaksjon EN i NRK1 i den forbindelse. Avisen Nordlys, bl.a., stilte seg negativ til Larssens reaksjoner, og p\xc3\xa5 lederplass ble det skrevet at \xc2\xabLarssen ble truffet av det moderne Nord-Norge\xc2\xbb. Larssen ba deretter om unnskyldning for sin reaksjon og opptreden, og deltok senere i selvironiske gjesteinnslag i det samme TV-program, alts\xc3\xa5 Team Antonsen. Det var flere som etter disse hendelser stilte sp\xc3\xb8rsm\xc3\xa5lstegn ved hans d\xc3\xb8mmekraft, som alts\xc3\xa5 fant sted f\xc3\xb8r diagnosen omtalt i det etterf\xc3\xb8lgende avsnitt ble offentliggjort._NEWLINE_I august 2007 gikk hans tidligere samboer, Monna Tandberg, ut med opplysningen om at Larssen led av Alzheimers sykdom, og at sykdommen hadde blitt merkbar allerede i 2003. Dette \xc3\xa5ret fikk Larssen s\xc3\xa5 store problemer med \xc3\xa5 huske teksten til en forestilling han hadde spilt i mange ganger f\xc3\xb8r, n\xc3\xa6rmere bestemt Peer Gynt-spelet p\xc3\xa5 G\xc3\xa5l\xc3\xa5, at han m\xc3\xa5tte be om avl\xc3\xb8sning. Etter dette gav han opp scenelivet. Tandberg gikk ut til mediene med dette fordi hun \xc3\xb8nsket st\xc3\xb8rre \xc3\xa5penhet rundt sykdommen for \xc3\xa5 hjelpe de som er rammet og deres p\xc3\xa5r\xc3\xb8rende.'